google/wiki40b huggingface dataset:
Εθνική Ένωσις Ελλάς

Η Εθνική Ένωσις «Ελλάς» -περισσότερο γνωστή με τα αρχικά της, ΕΕΕ ή τρία έψιλον- ήταν η σημαντικότερη αντισημιτική και πρωτοφασιστική ή φασιστική οργάνωση της βόρειας Ελλάδας κατά το Μεσοπόλεμο.

Ίδρυση - Δράση

Ιδρύθηκε το 1927 από πρόσφυγες της Μικράς Ασίας εμπόρους που αντιμετώπιζαν τον εβραϊκό ανταγωνισμό. Κατά άλλη άποψη, η κύρια ιδεολογία της οργάνωσης ήταν ο αντικομμουνισμός, αλλά επειδή στις κατώτερες τάξεις των Εβραίων ήταν διαδεδομένος ο κομμουνισμός, προέκυψε ο αντισημιτισμός ως δευτερεύουσα ιδεολογία. 

Ιδρυτής της ΕΕΕ και πρόεδρός της ήταν ο έμπορος Γεώργιος Κοσμίδης, γραμματέας της ο τραπεζικός Δ. Χαριτόπουλος, ενώ τη δράση της προπαγάνδιζε ο αρχισυντάκτης της εφημερίδας «Μακεδονία» της Θεσσαλονίκης, Νίκος Φαρδής. Το καταστατικό της ΕΕΕ, που είχε συσταθεί ως αλληλοβοηθητικό σωματείο, επέτρεπε μόνο σε Χριστιανούς να γίνουν μέλη της. Τα μέλη της ΕΕΕ, που ήταν κυρίως πρόσφυγες, έφτασαν το 1931 τα 7.000, από τα οποία τα 3.000 στη Θεσσαλονίκη. Στα εγκαίνια της αντισημιτικής οργάνωσης 3Ε (Εθνική Ένωσις «Ελλάς»), παραβρέθηκε ο Στυλιανός Γονατάς ως Υπουργός Γενικός Διοικητής Μακεδονίας στις 4 Ιανουαρίου 1931. Με την ΕΕΕ ανέπτυξαν επαφές και άλλα γνωστά πρόσωπα της εποχής, όπως ο  Μίκης Μελάς, γιος του Μακεδονομάχου Παύλου Μελά και ιδρυτής του παραρτήματος της ΕΕΕ στην Κηφισιά, όπου βρισκόταν η κατοικία του.
Οι τριεψιλίτες συμμετείχαν σε επίσημες παρελάσεις σε εθνικές εορτές και είχαν αναπτύξει παραστρατιωτική δράση. Η ΕΕΕ είχε τη στήριξη του Βενιζελικού πολιτικού Λεωνίδα Ιασωνίδη. Στο πλαίσιο του αντικομμουνισμού οι τοπικές αρχές στη βόρεια Ελλάδα ανέχονταν, αν δε συνεργάζονταν με την ΕΕΕ, ενώ φημολογούταν ότι η αστυνομία και ο στρατός δείχναν απροθυμία στη δίωξή τους.
Σε συνεργασία με την εφημερίδα Μακεδονία της Θεσσαλονίκης η ΕΕΕ εξαπέλυσε μία μανιώδη αντισημιτική εκστρατεία. Έλαβαν χώρα αρκετά περιστατικά που κορυφώθηκαν τον Ιούλιο του 1931 στο πογκρόμ του Κάμπελ, μιας εβραϊκής συνοικίας της Θεσσαλονίκης που πυρπολήθηκε. Τον επόμενο χρόνο πραγματοποιήθηκε δίκη με κατηγορούμενους το Φαρδή, αρχισυντάκτη της «Μακεδονίας» που είχε υποκινήσει τα επεισόδια, και μέλη της ΕΕΕ, οι οποίοι αθωώθηκαν.
Τον Ιούνιο του 1933 η ΕΕΕ οργάνωσε την «προς Αθήναις πορεία», μία πορεία 3.000 Χαλυβδόκρανων στην οποία οι αστοί πολιτικοί επεφύλαξαν θερμή υποδοχή. Η ηγεσία της οργάνωσης ανακοίνωσε ότι μετασχηματίζεται σε πολιτικό κόμμα. Η κρατική χρηματοδότησή της διακόπηκε και πολλά μέλη της αποχώρησαν, με αποτέλεσμα να ανακληθεί η απόφαση από το κεντρικό διοικητικό συμβούλιο της Θεσσαλονίκης και να ξανασυσταθεί ως «σωματειακή οργάνωσις» αποβλέποντας στην εκ νέου στήριξη από το κράτος.
Όπως πολλές πολιτικές οργανώσεις, η ΕΕΕ διαλύθηκε από τη δικτατορία του Μεταξά. Επανασυστήθηκε αφότου η Θεσσαλονίκη πέρασε υπό κατοχική διοίκηση το 1941.
Ματίας Ζάμμερ

Ποδοσφαιρική καρίερα

O Ματίας Ζάμμερ ξεκίνησε την καρίερα από τα εφηβικά τμήματα στην ομάδα της πόλης του την Ντιναμό Δρέσδης στην ηλικία των 5 μόλις ετών μια και ο πατέρας του, κ. Klaus είχε διατελέσει προπονητής της ομάδας. Tο 1985 προβιβάστηκε στην ανδρική ομάδα και μαζί της κατέκτησε το Πρωτάθλημα Ανατολικής Γερμανίας 2 φορές το 1989 και το 1990 αλλά και το Κύπελλο Αν. Γερμανίας το 1990. Την ίδια χρονία λίγο μετά την επανένωση της Γερμανίας έγινε ένας από τους πρώτους Ανατολικογερμανούς ποδοσφαιριστές που εντάχθηκαν σε ομάδα της πρώην Δυτικής Γερμανίας πηγαίνοντας στην ΦφΜ Στουτγκάρδη, όπου έμεινε για δύο χρόνια κατακτώντας την Μπουντεσλίγκα το 1992. Πήγε για ένα χρόνο στην Ιταλία και την Ιντερ. Το 1993 εντάχθηκε στην Μπορούσια Ντόρτμουντ όπου πέρασε μερικές από τις σπουδαιότερες στιγμές της ποδοσφαιρικής του καρίερας οδηγώντας την ομάδα στην κατάκτηση της Μπουντεσλίγκα το 1995 και το 1996 αλλά και του Τσάμπιονς Λιγκ το 1997. Για της επιδόσεις του ανακυρύχθηκε Ποδοσφαιριστής της χρονιάς στην Γερμανία το 1995 και 1996, και το 1996 ανακυρήθηκε Καλύτερος Ευρωπαίος ποδοσφαιριστής της χρονιάς. Το 1998 μετά από έναν σοβαρό τραυματισμό στο γόνατο αναγκάστηκε να σταματήσει το ποδόσφαιρο σε ηλικία μόλις 31 ετών.

Εθνικές ομάδες

Ο Ζάμμερ είναι από τους ελάχιστους ποδοσφαιριστές που αγωνίστηκαν με την φανέλα της Αν.Γερμανίας αλλά και της ενωμένης Γερμανίας αργότερα. Μεγαλύτερη επιτυχία του ήταν με την φανέλα της Ενωμένης Γερμανίας η κατάκτηση του Ευρωπαϊκού Πρωταθλήματος Ποδοσφαίρου του 1996 στην Αγγλία.
Μάχη του νοσοκομείου της Λευκωσίας

Η μάχη του νοσοκομείου της Λευκωσίας ήταν στρατιωτική εμπλοκή κατά τη διάρκεια του απελευθερωτικού αγώνα της Κύπρου. Η ΕΟΚΑ σχεδίασε μια επιδρομή για να σώσει τον Πολύκαρπο Γιωρκάτζη, ένα κρατούμενο της ΕΟΚΑ που είχε μεταφερθεί στο νοσοκομείο. Η απόδραση ήταν επιτυχημένη αν και η ομάδα των 6 μελών υπέστη απώλειες, καθώς σκοτώθηκε 1 μέλος και τραυματίστηκαν άλλοι 2.
Kawanishi H8K

Σχεδίαση και ανάπτυξη

Ενώ ο προκάτοχος του H8K, το Kawanishi H6K, έμπαινε σε υπηρεσία το 1938 το Ναυτικό διέταξε την ανάπτυξη μιας ακόμα μεγαλύτερης αερακάτου που θα είχε μεγαλύτερη ακτίνα δράσης. Το υψηλοπτέρυγο αεροσκάφος που προέκυψε ήταν ίσως το καλύτερο της κλάσης του που αναπτύχθηκε οπουδήποτε κατά την διάρκεια του πολέμου. Κατά την διάρκεια του προγράμματος ανάπτυξης και δοκιμών παρουσιάσθηκαν αρκετά προβλήματα. Το πρωτότυπο είχε πολύ κακή συμπεριφορά στο νερό, κάτι που επιλύθηκε όταν επανασχεδιάστηκε το κύτος του και έγινε βαθύτερο. Δύο ακόμα αεροσκάφη προπαραγωγής μπήκαν στο πρόγραμμα δοκιμών τον Δεκέμβριο του 1941.
Τα πρώτα αεροσκάφη παραγωγής που παρέλαβε το Ναυτικό ήταν τα 14 H8K1. Ακολούθησαν τα βελτιωμένα H8K2 που είχαν πολύ ισχυρό αμυντικό οπλισμό. Το Η8Κ2, που είχε επίσης ισχυρότερους κινητήρες, ήταν η βασική έκδοση παραγωγής. Κατασκευάστηκαν επίσης 36 μεταγωγικά H8K2-L, γνωστά και σαν Seiku, που μπορούσαν να μεταφέρουν 62 στρατιώτες αλλά είχαν μικρότερη ακτίνα δράσης και μειωμένο αμυντικό οπλισμό.

Επιχειρησιακή ιστορία

Τα H8Κ2 χρησιμοποιήθηκαν εκτενώς σαν αναγνωριστικά, βομβαρδιστικά και μεταγωγικά σε όλη την διάρκεια του πολέμου στον Ειρηνικό.
Η πρώτη πολεμική αποστολή που εκτέλεσαν αεροσκάφη του τύπου πραγματοποιήθηκε την νύχτα της 4ης Μαρτίου 1942 και αφορούσε την προσβολή του Περλ Χάρμπορ από δύο αερακάτους. Επειδή τα αεροσκάφη δεν είχαν αρκετά μεγάλη ακτίνα δράσης για να πλήξουν τον στόχο τους, ανεφοδιάστηκαν από υποβρύχιο σε ατόλη περίπου 900 km βορειοδυτικά της Χαβάης από το στόχο τους. Εξ' αιτίας της κακής ορατότητας δεν προκάλεσαν σημαντικές ζημιές.
Η κόρη του ήλιου

Πλοκή

Λίγο πριν το 1910, στον Θεσσαλικό κάμπο, οι μεγαλοτσιφλικάδες διαφεντεύουν τη ζωή των χωρικών, και ειδικότερα ο μεγαλοτσιφλικάς της περιοχής Στράτος Καρατζάς. ( Σπύρος Καλογήρου ). Η δυναμική κόρη ενός κολίγου, η Μάγια ( Αλίκη Βουγιουκλάκη ), που πρόκειται να παντρευτεί το νεαρό Λευτέρη ( Κώστας Καρράς ), ηγείται του αγώνα τους για καλύτερες συνθήκες ζωής και έρχεται αντιμέτωπη με τον Καρατζά και με την ανιψιά του Βγενιώ ( Νόνικα Γαληνέα ) , η οποία θέλει και εκείνη τον Λευτέρη. Η Βγενιώ κατορθώνει να τους χωρίσει, ο Λευτέρης φεύγει για στρατιώτης και ο Καρατζάς πείθει την Μάγια να τον παντρευτεί. Η επιστροφή, όμως, του Λευτέρη θα φέρει πολλές ανατροπές στις ζωές όλων.
Σουν Τσου

Βιογραφία

Ελάχιστα γνωρίζουμε για τον Κινέζο στρατηγό και τη ζωή του κατά την Περίοδο των Εμπόλεμων Κρατών, αμέσως μετά την παρακμή της δυναστείας Τζόου (Zhou). Πιθανολογείται ότι γεννήθηκε στο κράτος Τσι (Qi, σημερινή επαρχία Σαντόνγκ). Από το 512 π.Χ. υπηρέτησε στο Βασίλειο του Ου (Wu) ως στρατηγός και στρατιωτικός σύμβουλος, οι δε στρατιωτικές του επιτυχίες τον ώθησαν να γράψει την Τέχνη του Πολέμου.
Κάντιδο Μουατετέμα Ρίβας

Σταδιοδρομία

Ο Ρίβας γεννήθηκε στο χωριό Μπατέτε του νότιου Φερνάντο Πο (σημερινό Μπιόκο), κοντά στη Λούμπα. Υπήρξε γενικός θησαυροφύλακας του Κράτους από τον Νοέμβριο του 1991 ως τον Αύγουστο του 1993 και υπηρέτησε στην κυβέρνηση ως υφυπουργός Προεδρίας για τη Νεολαία και τον Αθλητισμό από τον Δεκέμβριο του 1993 ως τον Ιανουάριο του 1996. Ήταν επίσης συνιδρυτής του νεανικού τομέα στο Δημοκρατικό Κόμμα της Ισημερινής Γουινέας (PDGE) και ήταν γενικός συντονιστής του τομέα νεολαίας από το 1993 ως το 1995. Αργότερα έγινε αναπληρωτής γενικός γραμματέας του PDGE.
Από τον Ιούνιο του 1996 ως τον Φεβρουάριο του 2001 ο Ρίβας ήταν δεύτερος γραμματέας της Αίθουσας των Αντιπροσώπων του Λαού (Κοινοβουλίου).
Διορίστηκε στην πρωθυπουργία από τον πρόεδρο Τεοδόρο Ομπιάνγκ Νγκέμα Μπασόνγκο στις 26 Φεβρουαρίου 2001 και διαδέχθηκε τον Άνχελ Σεραφίν Σερίτσε Ντούγκαν. Η κυβέρνησή του ορκίστηκε στις 27 Φεβρουαρίου και ο πρόεδρος Ομπιάνγκ τόνισε την ανάγκη να υπάρξει ενότητα και συνοχή.
Ο Ρίβας και η κυβέρνησή του παραιτήθηκαν στις 11 Ιουνίου 2004 και διορίστηκε νέος πρωθυπουργός ο Μιγκέλ Άμπια Μπιτέο Μπορικό στις 14 Ιουνίου. Το κυβερνητικό του σχήμα αποτελείτο από 50 υπουργούς. Από το 2005 ως το 2014 υπηρέτησε ως πρεσβευτής της χώρας του στη Γερμανία. Απεβίωσε τον Ιούνιο του 2014.
Κάτω Ρέτσινα Αιτωλοακαρνανίας

Γεωγραφία - Ιστορία

Τα Κάτω Ρέτσινα βρίσκονται στα ανατολικά της λιμνοθάλασσας του Αιτωλικού. Το χωριό είναι κτισμένο σε λόφο του όρους Αράκυνθος (Ζυγός) ανάμεσα σε πυκνόφυτη περιοχή, με πανοραμική θέα προς τη λιμνοθάλασσα Μεσολογγίου – Αιτωλικού και την πεδιάδα των Οινιαδών. Στην περιοχή υπάρχει πεδίο αλεξιπτώτου πλαγιάς. Απέχουν 8,5 χλμ. Β.του Μεσολογγίου και 17 χλμ. Α.-ΝΑ. του Αιτωλικού (μέσω Αγριλιάς). Ως οικισμός περιλαμβάνεται στις ελληνικές απογραφές από το 1940 ως μέρος της τότε κοινότητας Ρετσίνων. Το 1981 προσαρτήθηκαν σε αυτόν οι καταργούμενοι οικισμοί Γύρος και Κοντογιανναίικα. Σύμφωνα με το πρόγραμμα Καλλικράτης μαζί με τις Τρύπες  αποτελούν την τοπική κοινότητα Ρετσίνων που υπάγεται στη δημοτική ενότητα Ιεράς Πόλης Μεσολογγίου του δήμου Ιεράς Πόλης Μεσολογγίου και σύμφωνα με την απογραφή 2011 έχει πληθυσμό ως κοινότητα 193 κατοίκους ενώ ως οικισμός 157.
Eye liner

χρήση

Στα τέλη του εικοστού και στις αρχές του εικοστού πρώτου αιώνα, η χρήση έχει συνδεθεί με τη μόδα Goth και τη μόδα Punk. 
Το eyeliner χρησιμοποιείται συνήθως για καθημερινό μακιγιάζ. Το makeup μπορεί να χρησιμοποιηθεί ως εργαλείο για τη δημιουργία διαφορετικών εμφανίσεων καθώς και για την επισήμανση διαφορετικών χαρακτηριστικών των ματιών. Το eyeliner μπορεί να τοποθετηθεί σε διάφορα μέρη του ματιού για να δημιουργήσει διαφορετική εμφάνιση με φτερωτή επένδυση ματιών ή σφιχτά επενδεδυμένη στην ίσαλο γραμμή.
Πορτ Βίλα

Ιστορία

Η περιοχή της σημερινής Πορτ Βίλα κατοικήθηκε για χιλιάδες χρόνια από τους Μελανήσιους.
Το 1606 έφτασαν στο νησί και οι πρώτοι Ευρωπαίοι, με επικεφαλής τον Πέδρο Φερνάντες ντε Κιρός και το Λουίς Βάες ντε Τόρες. Το 19ο αιώνα Γάλλοι ίδρυσαν οικισμούς στη Φρανσβίλ, η οποία κήρυξε την ανεξαρτησία της το 1889 και έγινε το πρώτο αυτοκυβερνώμενο έθνος που εφάρμοσε την καθολική ψηφοφορία χωρίς διακρίσεις ανά φυλή ή φύλο. Παρ' ότι το μεγαλύτερο ποσοστό του πληθυσμού ήταν αυτόχθονες και πολύ λίγοι (λιγότεροι από 50) ήταν οι λευκοί, μόνο στους τελευταίους επιτράπηκε να μπορούν να αναλαμβάνουν πολιτικά αξιώματα. Ένας από τους εκλεγμένους προέδρους ήταν Αμερικανός πολίτης- επειδή γεννήθηκε στις ΗΠΑ-, ο Ρ.Ντ. Πολκ.
Μετά το 1887 το έδαφος διοικήθηκε από τους Γάλλους και τους Άγγλους από κοινού. Το 1906 επισημοποιήθηκε η συγκυριαρχία. Στη διάρκεια του Δευτέρου Παγκοσμίου Πολέμου η Πορτ Βίλα χρησιμοποιήθηκε ως αεροπορική βάση από τους Αμερικανούς και τους Αυστραλούς.
Η πόλη υπέστη σοβαρότατες ζημιές από έναν κυκλώνα, το 1987. Τον Ιανουάριο του 2002 προκλήθηκαν ζημιές στην πόλη και από ισχυρό σεισμό.

Οικονομία

Η πόλη αποτελεί κύριο λιμάνι και εμπορικό κέντρο. Είναι επίσης έδρα διεθνούς αεροδρομίου, με την ονομασία Διεθνές Αεροδρόμιο Μπάουερφιλντ. Πηγή εσόδων είναι και ο τουρισμός, που γίνεται από χώρες όπως  η Αυστραλία και η Νέα Ζηλανδία κυρίως. Μέρος της οικονομίας αποτελούν και οι υπεράκτιες τραπεζικές επιχειρήσεις, καθώς το Βανουάτου αποτελεί φορολογικό παράδεισο. Η χώρα εξαρτάται ακόμα από τη διεθνή οικονομική αρωγή, με κυριότερους παρόχους την Αυστραλία, τη Νέα Ζηλανδία και τελευταία τη Λαϊκή Δημοκρατία της Κίνας.

Δημογραφία

Η πόλη αριθμεί πληθυσμό περί των 38.000. Ο πληθυσμός αποτελείται κατά κύριο λόγο από Μελανήσιους, ενώ υπάρχουν λίγοι Πολυνήσιοι, Ασιάτες και Ευρωπαίοι (Γάλλοι και Άγγλοι).

Γλώσσα

Στην Πορτ Βίλα ομιλείται η γλώσσα Μπισλάμα από το σύνολο του πληθυσμού σε καθημερινή βάση. Επιπρόσθετα, η αγγλική γλώσσα και η γαλλική γλώσσα είναι αρκετά διαδεδομένες. Ομιλούνται επίσης και άλλες τοπικές διάλεκτοι.

Θρησκεία

Οι περισσότεροι κάτοικοι είναι Χριστιανοί σε ποσοστό άνω του 90% του συνολικού πληθυσμού. Το ένα τρίτο του πληθυσμού είναι Πρεσβυτεριανοί. Υπάρχουν και Ρωμαιοκαθολικοί αλλά και πιστοί της Εκκλησίας της Μελανησίας, σε ποσοστό 15% αμφότεροι.

Κλίμα

Το κλίμα της Πορτ Βίλα είναι τροπικό με μία ξηρή και μία θερμή και υγρή εποχή. Οι βροχοπτώσεις κυμαίνονται γύρω στα 2.360 χιλιοστά ετησίως. Στην περιοχή φυσούν και νοτιοανατολικοί αληγείς άνεμοι.

Εκπαίδευση

Η Πορτ Βίλα είναι μία από τις έδρες του πανεπιστημίου Νοτίου Ειρηνικού. Πρόκειται για εκπαιδευτικό ίδρυμα, που ιδιοκτήτες του είναι από κοινού δώδεκα χώρες του Ειρηνικού Ωκεανού. Η μοναδική σχολή νομικής στο πανεπιστήμιο είναι στον τομέα του Βανουάτου.

Παγκόσμια Κληρονομιά

Στην πόλη διεξήχθη τον Αύγουστο του 1999 η συνάντηση της UNESCO  ”2nd World Heritage Global Strategy Meeting for the Pacific Islands Region”.
Θέμα συνειδήσεως (ταινία)

Σχόλια

Ο Σταύρος Τσιώλης, που γεννήθηκε κινηματογραφικά μέσα στη Φίνος Φιλμ, γράφει αυτό το σενάριο με το ψευδώνυμο Διονύσης Φωκάς, ενώ τη σκηνοθεσία έχει αναλάβει ο Πέτρος Λύκας, που έχει κάνει και το μοντάζ- άλλωστε αυτή ήταν η δουλειά του επί χρόνια στην εταιρεία.
Ρόδη Κράτσα - Τσαγκαροπούλου

Βιογραφικά στοιχεία

Η Ρόδη Κράτσα γεννήθηκε στη Ζάκυνθο το 1952, όπου και μεγάλωσε. Σπούδασε κοινωνιολογία στο Πανεπιστήμιο της Γενεύης (Ελβετία). Ακολούθως, πραγματοποιήσε μεταπτυχιακές σπουδές πάνω στην ευρωπαϊκή ενοποίηση στο Πανεπιστήμιο της Γενεύης.
Το 1998, η Ρόδη Κράτσα εξλέγη Δημοτική Σύμβουλος Αθηναίων με τη ΝΔ. Για σειρά ετών, διετέλεσε μέλος του Διοικητικού Συμβουλίου του Ινστιτούτου Δημοκρατίας "Κωνσταντίνος Καραμανλής". Η Ρόδη Κράτσα είναι Πρόεδρος της Διεθνούς Οργάνωσης για την Προώθηση των Γυναικών της Ευρώπης - Βραβείο "Γυναίκες της Ευρώπης" (AIPFE).
Εξελέγη για πρώτη φορά ευρωβουλευτής με την Νέα Δημοκρατία (ΕΛΚ) το 1999, συμμετέχοντας στις Επιτροπές Απασχόλησης και Κοινωνικών Υποθέσεων, για τα Δικαιώματα της Γυναίκας και τις ΄Ισες Ευκαιρίες αλλά και στις Αντιπροσωπείες συvεργασίας και σχέσεων με την Αρμενία, το Αζερμπαϊτζάν και τη Γεωργία και με χώρες της Νοτιοανατολικής Ευρώπης. 
Το 2004, επανεξελέγη ευρωβουλευτής με το ίδιο κόμμα, συμμετέχοντας στην Κοινοβουλευτική αυτή περίοδο στις Επιτροπές Δικαιωμάτων των Γυναικών και Ισότητας των Φύλων, Μεταφορών και Τουρισμού, Ελέγχου των Προϋπολογισμών αλλά και στην αντιπροσωπεία του Ευρωπαϊκού Κοινοβουλίου στην Ευρωμεσογειακή Κοινοβουλευτική Συνέλευση. Μάλιστα, το 2007 εξελέγη Αντιπρόεδρος του Ευρωπαϊκού Κοινοβουλίου, θέση την οποία διατήρησε έως το 2009. 
Στις Ευρωεκλογές του 2009, επανεξελέγη ευρωβουλευτής με τη ΝΔ και κατά την πρώτη συνεδρίαση της νέας σύνθεσης του Ευρωπαϊκού Κοινοβουλίου, επανεξελέγη Αντιπρόεδρος του Ευρωπαϊκού Κοινοβουλίου, για τα δύο επόμενα χρόνια. Παράλληλα συμμετείχε στις Επιτροπές Δικαιωμάτων των Γυναικών και Ισότητας των Φύλων, Οικονομικής και Νομισματικής Πολιτικής αλλά και στην αντιπροσωπεία για τις σχέσεις με τις χώρες της Mercosur και στην αντιπροσωπεία του Ευρωπαϊκού Κοινοβουλίου στην Κοινοβουλευτική Συνέλευση ΕΕ - Λατινικής Αμερικής.
Στις Ευρωεκλογές του 2014, τις πρώτες που πραγματοποιούνται με σταυρό προτίμησης, ήταν υποψήφια ευρωβουλευτής (η μόνη που ήταν ήδη ευρωβουλευτής της ΝΔ στην απερχόμενη κοινοβουλευτική περίοδο), ωστόσο δεν κατάφερε να εκλεγεί συγκεντρώνοντας 110.664 σταυρούς προτίμησης και τερματίζοντας 8η μεταξύ των 42 υποψηφίων ευρωβουλευτών της ΝΔ.
Στις 26 Ιουνίου 2014, με απόφαση του πρόεδρου της ΝΔ Αντώνη Σαμαρά ανέλαβε καθήκοντα προέδρου του Διοικητικού Συμβουλίου του Ινστιτούτου Δημοκρατίας "Κωνσταντίνος Καραμανλής".
Στις 2 Ιουνίου 2019 εξελέγη περιφερειάρχης Ιονίων Νήσων.
Από το 1982 η Ρόδη Κράτσα - Τσαγκαροπούλου είναι παντρεμένη με τον βουλευτή και μετέπειτα υπουργό της ΝΔ, Απόστολο Κράτσα, με τον οποίο έχουν αποκτήσει δύο παιδιά, το Γιώργο, και την Κωνστάντια.

Διακρίσεις

Έχει τιμηθεί από αρχηγούς κρατών, θρησκευτικούς ηγέτες, διεθνείς φορείς και πανεπιστήμια: «Αξιωματικός του Τάγματος της Λεγεώνας της Τιμής» της Γαλλικής Δημοκρατίας, «Διοικητής του Εθνικού Τάγματος του Κέδρου του Λιβάνου», «Σταυροφόρος του Τάγματος των Σταυροφόρων του Παναγίου Τάφου», «Αρχόντισσα του Θρόνου των Εκκλησιών» από το Πατριαρχείο Αλεξάνδρειας κ.ά. Είναι επίσης επίτιμη Διδάκτωρ δύο Πανεπιστημίων του εξωτερικού.
Cobalt Music

Ιστορία

Η εταιρεία έχει αλλάξει διαφορετικά ονόματα (Helladisc, Phonogram, Polygram, Universal Music Greece) και ιδιοκτησίες. Επέστρεψε στα χέρια της διοίκησης στην οποία ανήκε ήδη από τη δεκαετία του '50, αυτής του Νίκου Αντίππα.
Η εταιρεία έχει συνεργαστεί με καλλιτέχνες, μεταξύ των όπως οι: Λούκας Γιώρκας, Μιχάλης Χατζηγιάννης, Στέλλα Καλλή, Αλκίνοος Ιωαννίδης, Goin' Through, Έλλη Κοκκίνου, Μύρωνας Στρατής, Γιώργος Σαμπάνης, Δήμος Αναστασιάδης, Ελευθερία Ελευθερίου και άλλοι, ενώ επίσης συνεργάζεται με δισκογραφικές όπως η Family The Label.
Meetro

Κυκλοφορία και ξεκίνημα

Το Meetro πρωτοκυκλοφόρησε την 1η Ιουνίου 2005. Στις 14 Αυγούστου 2005, Slashdot διαδόθηκε μια φήμη ότι το Meetro διαπραγματευόταν την αγορά του από την τεράστια μηχανή αναζήτησης της Google (Γκουγκλ). Ο Πολ Μπράγκιελ, διευθυντής του Meetroduction, δήλωσε ότι η όλη ιστορία δεν ήταν τίποτα περισσότερο από φήμες. Παρ' όλα αυτά η δημοσιότητα έφερε ένα κύμα νέων χρηστών στο πρόγραμμα.

Τρόπος λειτουργίας

Το Meetro διαφέρει από τα υπόλοιπα δημοφιλή προγράμματα επικοινωνίας, στο ότι οι χρήστες μπορούν να εισάγουν προσδιορισμούς τόπου, ώστε να μπορούν να δουν ποιοι άλλοι χρήστες βρίσκονται στην περιοχή γύρω τους. Το πρόγραμμα προσδιορισμού τοποθεσίας που χρησημοποιεί το Meetro υποστηρίζει, προς το παρόν, τις περισσότερες τοποθεσίες μέσα στις Η.Π.Α. και Ευρώπη και συνεχίζει να διευρύνεται ώστε να περιλαμβάνει περισσότερες τοποθεσίες. Οι χρήστες που δεν μπορούν να προσδιορίσουν την τοποθεσία τους, μπορούν να εισάγουν το λεπτομερές γεωγραφικό μήκος και πλάτος τους για να δουν πόσο μακρυά βρίσκονται από άλλους χρήστες.
Το Meetro δουλεύει ανιχνεύοντας για το MAC διευθύνσεις σημείων ασύρματης πρόσβασης γύρω από την περιοχή ενός χρήστη. Ύστερα το Meetro επικοινωνεί με την κυρίως βάση δεδομένων και συγκρίνει τις MAC διευθύνσεις με μια λίστα ήδη γνωστών σημείων πρόσβασης. Στη συνέχεια, κάνει μαθηματικούς υπολογισμούς ώστε να καθορίσει το γεωγραφικό πλάτος και μήκος της τοποθεσίας. Αφού έχει υπολογίσει την γενική περιοχή (συνήθως 0.25 μίλια) από την περιοχή που βρίσκεται ο χρήστης, την συγκρίνει με τις διευθύνσεις άλλων χρηστών και εμφανίζει στην οθόνη του χρήστη ποιος βρίσκεται μέσα σε απόσταση 0.25 μιλίων, 0.5 μιλίων, 1 μιλίου, κτλ...

Χαρακτηριστικά

Το Meetro επιτρέπει στους χρήστες να δημιουργήσουν προσωπικές ομάδες στην εφαρμογή. Αυτές οι ομάδες μπορούν να διαμορφωθούν ώστε να δείχνουν ένα συγκεκριμένο σύνολο χρηστών κατηγοριοποιημένων βάσει οποιοδήποτε συνδυασμού: Κατάστασης (μη διαθέσιμος/ διαθέσιμος), Γένους (άντρας/ γυναίκα/ απροσδιόριστο), Ελάχιστης Απόστασης, Μέγιστης Απόστασης, Λέξεις-Κλειδιά, Σχέσεις (φίλοι/ φίλοι φίλων/ άσχετοι/ αρχηγείο του Meetro). Για παράδειγμα, μπορείς να δημιουργήσει κανείς μια ομάδα που να περιλαμβάνει όλους τους χρήστες που βρίσκονται σε απόσταση 3-4 μιλίων και είναι διαθέσιμοι.
Το Meetro επιτρέπει στους χρήστες να δημιουργήσουν το προσωπικό τους προφίλ και να φορτώσουν τις φωτογραφίες τους. Επίσης, διαφέρει από τ' άλλα προγράμματα επικοινωνίας, καθώς δεν επιτρέπει σε "προγράμματα ρομπότ" να διεισδύσουν στο πρόγραμμα και να το γεμίσουν με εικονικούς χρήστες.
Κωνσταντίνος Λούλης

Βιογραφικά στοιχεία

Γεννήθηκε στον Βόλο το 1955. Είναι γόνος ηπειρώτικης οικογένειας εμπόρων και αλευροποιιών, από την οποία έχουν αναδειχθεί δύο βουλευτές της Βουλής των Ελλήνων, ο Γιώργος και Αλκιβιάδης Λούλης. Την περίοδο από το 1973 έως το 1975, ολοκληρώνει της σπουδές του ως Μηχανικός Κυλινδρόμυλων στη Σχολή του Σεντ Γκάλλεν (γερμανικά: Universität Saint Gallen) στην Ελβετία. Έπειτα και σε ηλικία 20 ετών, επιστρέφει στην Ελλάδα και αναλαμβάνει τη διοίκηση των Μύλων Λούλη, θέση που διατηρεί μέχρι τον Ιούνιο του 2010, οπότε αναλαμβάνει ο γιος του Νίκος Λούλης.
Το 1990, επί κυβερνήσεως του Κωνσταντίνου Μητσοτάκη, διορίστηκε από το Υπουργείο Εξωτερικών, Πολιτικός Διοικητής του Αγίου Όρους, θέση που έχει βαθμό και αποδοχές σήμερα Γενικού Γραμματέα της Αποκεντρωμένης Διοίκησης. 
Κατά την διάρκεια της αποκάλυψης της υπόθεσης συμβιβασμού του Ελληνικού Δημοσίου με την Μονή Βατοπεδίου, που έγινε γνωστή ως Σκάνδαλο της Μονής Βατοπεδίου, υπήρξε υποστηρικτής της θέσης της μονής και ανέλαβε πρόεδρος του Συλλόγου Φίλων της Μονής Βατοπεδίου.
Εχει επικριθεί για το ότι σε βιβλίο του εκφράζεται με θαυμασμό για την επταετία και τον δικτάτορα Γεώργιο Παπαδόπουλο.
Κροατική κουζίνα

Η Κροατική κουζίνα είναι ετερογενής και είναι γνωστή ως ποικιλόμορφη κουζίνα, αφού κάθε περιφέρεια της Κροατίας έχει τη δική της ξεχωριστή γαστρονομική παράδοση. Οι διαφορές στην επιλογή των τροφίμων και των μορφών μαγειρέματος είναι περισσότερο σημειωτέες ανάμεσα στην ηπειρωτική χώρα και στις παράκτιες περιοχές. Η ηπειρωτική κουζίνα χαρακτηρίζεται από τις πρώην σλαβικές, και τις πρόσφατες επαφές, με γειτονικούς πολιτισμούς. Σε αυτές τις πρακτικές περιλαμβάνονται ουγγρικά και τουρκικά γαστρονομικά στοιχεία, χρησιμοποιείται το λαρδί για το μαγείρεμα και μπαχαρικά, όπως το μαύρο πιπέρι, η πάπρικα και το σκόρδο. Οι παράκτιες περιοχές φέρουν τις επιρροές της ελληνικής και της ιταλικής κουζίνας, καθώς και της μετέπειτα μεσογειακής κουζίνας. Χρησιμοποιούν, δηλαδή, το ελαιόλαδο, βότανα και μπαχαρικά, όπως δεντρολίβανο, φασκόμηλο, δάφνη, ρίγανη, μαντζουράνα, κανέλα, γαρίφαλο, μοσχοκάρυδο, λεμόνι και ξύσμα πορτοκαλιού. Στις αγροτικές περιοχές υπάρχουν διάφορες παραλλαγές από τη μίξη βασικών συστατικών (δημητριακά, γαλακτοκομικά προϊόντα, κρέας, ψάρι, λαχανικά) και διαδικασιών μαγειρέματος (βράσιμο, ψήσιμο στη σχάρα, ψήσιμο στο φούρνο), ενώ η αστική κουζίνα περιλαμβάνει πιο περίπλοκες διαδικασίες και χρήση επιλεγμένων βοτάνων και μπαχαρικών. Τα αλλαντικά είναι μέρος της κροατικής γαστρονομικής παράδοσης σε όλες τις περιοχές. Τρόφιμα και συνταγές από άλλες πρώην γιουγκοσλαβικές χώρες είναι, επίσης, δημοφιλείς στην Κροατία.
Αναγέννηση Λάρνακας

Ιστορία

Η Αναγέννηση ιδρύθηκε στα τέλη του 1944 στην λαϊκή συνοικία του Αγίου Ιωάννη στην Λάρνακα με το όνομα Μορφωτικός Αθλητικός Σύλλογος Αγίου Ιωάννη Λάρνακας. Το 1948 μετονόμαστηκε σε Αθλητικός Σύλλογος Αναγέννηση Αγίου Ιωάννη Λάρνακας. Η Αναγέννηση ανέπτυξε αθλητική δράση με τμήματα ποδοσφαίρου, πετόσφαιρας και στίβου.
Περιοχή Χάι

Τοπικά τραστ νερού

Στην Περιοχή Χάι (Hai District), το 80% των κατοίκων έχουν καθαρό πόσιμο νερό και υπάρχουν υπό κατασκευή, δύο νέα έργα ύδρευσης, για να βοηθήσουν τον υπόλοιπο πληθυσμό. Αυτά ανήκουν και λειτουργούν από τους κατοίκους του Χάι και αυτό τους καθιστά υπόλογους για τους δικό τους νερό.
Ετερότροφος

Στη βιολογία ως ετερότροφος, (heterotroph), χαρακτηρίζεται ο οργανισμός εκείνος που αδυνατεί ο ίδιος να κατασκευάσει τις οργανικές ουσίες εκείνες τις οποίες χρειάζεται, εξαρτώμενος έτσι από το περιβάλλον του. Ετερότροφοι οργανισμοί είναι όλα τα ζώα, όλοι οι μύκητες, πολλά βακτήρια, τα φυτά που δεν φέρουν χλωροπλάστες, καθώς και κάποια ανθοφόρα φυτά (όπως τα εντομοφάγα). Οι ετερότροφοι συνθέτουν το οργανικό τους υλικό, είτε άμεσα είτε έμμεσα, από τη δραστηριότητα των αυτότροφων οργανισμών. Διακρίνονται σε καταναλωτές και αποικοδομητές. Σημειώνεται ότι οι ετερότροφοι οργανισμοί κατά κύριο λόγο χαρακτηρίζονται δευτερο-παραγωγοί, ή δευτερογενείς παραγωγοί, ακριβώς επειδή καταναλώνουν οργανική ύλη.